DEĊIŻJONI TAL-KUMMISSJONI
tat-13 ta’ Ottubru 2009
li tawtorizza t-tqegħid fis-suq ta’ estratt mill-werqa tax-Xnien (Medicago sativa) bħala ikel ġdid jew ingredjent ġdid tal-ikel skont ir-Regolament (KE) 258/97 tal-Parlament Ewropew u tal-Kunsill
(notifikata bid-dokument numru C(2009) 7641)
(It-test bil-Franċiż biss hu awtentiku)
(2009/826/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel ġdid u l-ingredjenti tal-ikel ġdid (1), u partikolarment l-Artikolu 7 tiegħu,
Billi:
(1)
Fit-28 ta’ Frar 2000 il-kumpanija Viridis għamlet rikjesta lill-awtoritajiet kompetenti ta’ Franza biex iqiegħdu fis-suq żewġ estratti tal-weraq mix-Xnien iż-żejt (Medicago sativa) bħala ikel ġdid jew ingredjent ġdid fl-ikel. fit-28 ta’ April 2003 l-entità kompetenti għall-evalwazzjoni tal-ikel ta’ Franza ħarġet ir-rapport inizjali ta’ evalwazzjoni tagħha. F’dak ir-rapport waslet għall-konklużjoni li kien jinħtieġ obbligu ta’ evalwazzjoni supplimentari.
(2)
Il-Kummissjoni għaddiet dan l-ewwel rapport ta’ evalwazzjoni lill-Istati Membri kollha nhar is-27 ta’ Frar 2004. Xi Stati Membri għamlu kummenti supplimentari.
(3)
Fit-12 ta’ Ottubru 2006, il-kumpanija L.-R.D. (Luzerne - Recherche et Développement) ħadet f’idejha r-responsabbiltà għall-applikazzjoni; naqset l-ambitu tal-applikazzjoni tal-estratt tal-werqa mix-Xnien u ressqet it-tweġibiet għar-rapport inizjali ta’ evalwazzjoni u l-mistoqsijiet supplimetari mqajma mill-Istati Membri.
(4)
L-Awtorità Ewropea għas-Sikurezza Alimentari (EFSA) ġiet kkonsultata fil-11 ta’ Frar 2008 u ppreżentat l-“Opinjoni Xjentifika tal-Bord dwar il-Nutriment tal-Prodotti Djetetiċi u l-Allerġiji fuq talba mill-Kummissjoni Ewropea fuq is-sikurezza tal-konċentrat tal-proteina Alfalfa bħala ikel” fit-13 ta’ Marzu 2009.
(5)
F’dik l-opinjoni, l-EFSA waslet għall-konklużjoni li l-konċentrat tal-proteina tax-Xnien (Medicago sativa) jista’ jittiekel mill-bniedem mingħajr periklu fil-kundizzjonijiet speċifikati għall-użu.
(6)
Fuq il-bażi tal-evalwazzjoni xjentifika, ġie stabbilit li l-konċentrat tal-proteina tax-Xnien (Medicago sativa) huwa konformi mal-kriterji stabbiliti fl-Artikolu 3(1) tar-Regolament (KE) Nru 258/97.
(7)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-konċentrat tal-proteina tax-Xnien (Medicago sativa) minn hawn ‘il quddiem imsejjaħ il-prodott, kif speċifikat fl-Anness 1, jista’ jitqiegħed fis-suq fil-Komunità bħala ingredjent ġdid tal-ikel għall-użu fis-supplimentari tal-ikel.
Artikolu 2
L-ammont massimu tal-estratt tal-proteina mix-Xnien (Medicago sativa) preżenti fil-porzjon irrakkomandat għal konsum ta’ kuljum mill-manifattur hu ta’ 10 g.
Artikolu 3
L-isem tal-ingredjent alimentari ġdid awtorizzat minn din id-Deċiżjoni dwar l-ittikkettjar tal-oġġett tal-ikel li fih minn dan l-ingredjent, għandu jkun “Proteina Lucerne (Medicago sativa)” jew “Proteina Alfalfa (Medicago sativa)”.
Artikolu 4
Din id-Deċiżjoni hi indirizzata lil Luzerne - Recherche et Développement (L.-R.D.), Complexe agricole du Mont Bernard, F-51000 Chalons en Champagne
Magħmul fi Brussell, it-13 ta’ Ottubru 2009.